P6_TA(2005)0295

Politične razmere in neodvisnost medijev v Belorusiji

Resolucija Evropskega parlamenta o političnih razmerah in neodvisnosti medijev v Belorusiji

Evropski parlament,

- ob upoštevanju svojih predhodnih resolucij o razmerah v Belorusiji,

- ob upoštevanju zlasti svoje resolucije z dne 10. marca 2005 o Belorusiji [1],

- ob upoštevanju resolucij parlamentarne skupščine Sveta Evrope o razmerah v Belorusiji, zlasti resolucije z dne 28. aprila 2004 o preganjanju medijev v Republiki Belorusiji,

- ob upoštevanju resolucije Komisije Združenih narodov za človekove pravice z dne 14. aprila 2005 o položaju človekovih pravic v Belorusiji,

- ob upoštevanju poročila predstavnika OVSE za svobodo medijev o Belorusiji marca 2005,

- ob upoštevanju zlasti "akcijskega načrta EU za spodbujanje demokracije v Belorusiji", ki ga je 23. februarja 2005 sprejela delegacija Evropskega parlamenta za odnose z Belorusijo,

- ob upoštevanju nagrade Saharov za svobodo misli, ki jo je decembra 2004 prejela Zveza novinarjev Belorusije,

- ob upoštevanju sporočila Komisije z dne 12. maja 2004 o evropski sosedski politiki (KOM(2004)0373),

- ob upoštevanju sankcij EU, sprejetih 2. julija 2004 proti beloruskim uradnikom po izginotju treh beloruskih opozicijskih voditeljev in enega novinarja,

- ob upoštevanju člena 103(4) svojega Poslovnika,

A. ker se je položaj v Belorusiji še dodatno poslabšal do takšne mere, da so temeljne človekove pravice brezobzirno kršene, da je spodnji dom prikrajšan za vsakršno zakonodajno pristojnost, gospodarstvo pa vodi sam predsednik; ker te kršitve vključujejo zapor in druge oblike represije, usmerjene proti članom demokratične opozicije,

B. ker je EU že večkrat obsodila aretacije vodilnih članov opozicije s strani Lukašenkove vlade in ker ni nikakršnega napredka v nerešenih primerih številnih izginulih oseb,

C. ker je bilo v zadnjih nekaj letih več političnih strank, 22 neodvisnih časopisov, več kot 50 pro-demokratičnih NVO z različnih področij in različnih političnih prepričanj in več izobraževalnih ustanov zaprtih zaradi "tehničnih" razlogov, vendar je bilo pri vseh primerih jasno, da so bile te organizacije kaznovane zaradi kritičnosti do predsednika in njegove politike,

D. ker je Komisija OZN za človekove pravice aprila 2005 na Belorusijo naslovila kritiko zaradi stalnih poročil o nadlegovanju in zapiranju NVO, organizacij nacionalnih manjšin, neodvisnih medijskih izpostav, opozicijskih političnih strank, neodvisnih sindikatov in verskih organizacij ter nadlegovanju posameznikov, ki se ukvarjajo z demokratičnimi dejavnostmi, tudi v neodvisnih medijih,

E. ker so državni organi ustavili vse registracije novih časopisov in so bile večini obstoječih časopisov naložene denarne kazni, kar jim onemogoča nadaljevanja objavljanja,

F. ker so politične aretacije in sodni procesi aktivistov demokratičnega gibanja in neodvisnih novinarjev ter pregoni tujih državljanov v Belorusiji redna praksa; ker sta bila dva novinarja časopisa "Pahonia", Pavał Mažejka in Mikoła Markievič, in urednik časopisa "Rabočy", Viktar Ivaškievič, obsojeni na 6 do 9 mesecev zapora,

G. ker je belorusko Ministrstvo za pravosodje 12. maja 2005 vodstvo Združenja Poljakov v Belorusiji razglasilo za nezakonito, ker je tiskarna, ki ji daje navodila vlada, zavrnila tiskanje poljskega tednika "Głos znad Niemna" in ker so bile pod okriljem vlade natisnjene ponarejene izdaje,

H. ker je leta 2000 izginil dopisnik ORT Dźmitry Zavadski in se je zdelo, da so beloruske oblasti namerno zavlačevale preiskavo; ker je 20. oktobra 2004 bila umorjena Vieranika Čarkasava, novinarka časopisa "Solidarność", in ker nasilje nad novinarji postaja vse pogostejše,

I. ker je država monopolizirala založništvo in razpečavo in ker morajo preostali zasebni založniki računati na visoke kazni, če bodo izdajali neodvisne časopise; ker zato beloruske oblasti številne neodvisne časopise, izdane v tujini, tudi v Rusiji, pogosto zasežejo na meji,

J. ker so vsa predvajanja televizijskih in radijskih programov, tako nacionalnih kakor tudi regionalnih, v vladnih rokah ali pa jih nadzira država,

K. ker so vsi obratovalci kabelskega omrežja preganjani zaradi predvajanja tujih programov, ki jih ni odobrila beloruska vlada in ker so na podlagi tega beloruskim obratovalcem kabelskega televizijskega omrežja prepovedali predvajati vse ukrajinske programe in poljski program Polonia,

L. ker vse internetne povezave tečejo preko korporacije, ki jo vodi država, kar preprečuje številne uporabniške račune in spletne strani,

M. ker je marca 2005 predstavnik Organizacije za varnost in sodelovanje v Evropi v poročilu o svobodi medijev izrazil resno zaskrbljenost glede slabega položaja neodvisnih medijev v Belorusiji, zlasti o padajočem številu registracij neodvisnih časopisov in vse večjemu pritisku na medije s sodnimi, izvensodnimi in ekonomskimi sredstvi,

1. močno obsoja brezobzirne napade beloruskega režima na medije, novinarje, člane opozicije, borce za človekove pravice in vse ljudi, ki skušajo svobodno izraziti kritike na račun predsednika in režima; tako ravnanje se odraža v samovoljnih aretacijah, slabem ravnanju z zaporniki, izginotjih, preganjanju iz političnih razlogov in drugih dejanjih represije, ki so v posmeh osnovnim načelom demokracije in pravne države;

2. poziva Svet in Komisijo, da pripravita celovit večletni načrt pomoči neodvisnim beloruskim medijem, v katerem bo zajeta pomoč za neodvisne radijske in televizijske programe, ki bi oddajali iz tujine, kot tudi podpora neodvisnim novinarjem in časopisom;

3. pozdravlja načrt o ustanovitvi radijske mreže, ki bi oddajala iz Poljske, Litve in morebiti Ukrajine ter Komisijo poziva k podpori za njeno izvedbo;

4. poziva Svet in Komisijo, da čim prej zagotovita potrebno pomoč, da omogočita začetek oddajanja neodvisnih radijskih programov iz tujine, namenjenih Belorusiji;

5. poudarja, da bi morale biti radijskemu omrežju omogočene vse pasovne širine prenosa, tudi preko interneta, in to brez prekinitev;

6. poziva Svet in Komisijo, da pomagata novinarjem, žrtvam represije in njihovim družinam;

7. poziva Svet in Komisijo, da pripravita program štipendiranja in usposabljanja za neodvisne novinarje ter oblikujeta programe usposabljanja za mlade neodvisne novinarje;

8. poziva Komisijo, da se posvetuje z Parlamentom o izvajanju tega programa, namenjenega svobodnim in neodvisnim medijem ter informiranju prebivalcev Belorusije;

9. meni, če beloruske oblasti ne bodo izboljšale položaja glede svobode govora in medijev ali če se bo položaj še poslabšal, da morajo Komisija, Svet in Parlament sprožiti postopek dodajanja na seznam prepovedi izdaje vizumov beloruskih oblasti, ki sodelujejo pri preganjanju medijev;

10. obsoja vladno akcijo proti Združenju Poljakov v Belorusiji kot poizkus omejiti največjo nevladno organizacijo in eno redkih, ki jih vlada ni nadzorovala; opozarja, da spoštovanje pravic manjšin zajema tudi svobodo združevanja in priznavanja izvoljenih zakonitih organov organizacije; obžaluje poizkus vlade za prevzem nadzora nad "Głos znad Niemna";

11. je zlasti zgrožen zaradi nedavno izrečeni kazni z dolgotrajnim prisilnim delom Mikoli Statkevichu, predsedniku beloruske socialno-demokratske stranke (Narodnaja Hramada), Pavalu Seviarynecu, ustanovitelju Mlade fronte ter Andreiu Klimauu, poslovnežu in poslancu 13. Vrhovnega sovjeta;

12. poziva beloruske oblasti, da prenehajo izključevati mlade demokrate iz univerz in visokošolskih ustanov ter izraža svojo polno podporo študentom, ki so bili izključeni iz teh ustanov zaradi spodbujanja demokratičnih vrednot in zagovarjanja človekovih pravic in ki so 25. maja 2005 začeli gladovno stavkati;

13. pozdravlja otvoritev Evropske univerze za humanistične vede za beloruske študente v izgnanstvu v Vilni ter poziva Komisijo in države članice, da Evropski univerzi za humanistične vede pomagajo pri izvajanju svojega izobraževanja in raziskovalnih programov;

14. poziva države članice, da priznajo nazive, ki jih je podelila Evropska univerza za humanistične vede kot potrditev visoke strokovnosti in izjemnih akademskih veščin ter poziva evropske univerze, da začnejo z Evropsko univerzo za humanistične vede tesneje sodelovati;

15. ponovno poudarja, da bo nadaljnji razvoj odnosov EU z Belorusijo še naprej odvisen od napredka v smeri demokratizacije in reform v državi ter dostopa Belorusov do objektivnih, svobodnih in preglednih medijev;

16. poziva Svet in Komisijo, da sproži vprašanje o Belorusiji z ruskimi oblastmi za določitev skupne akcije, ki bo omogočila konkretne demokratične spremembe v tej državi;

17. naroči svojemu predsedniku, naj to resolucijo posreduje Svetu, Komisiji, parlamentom in vladam držav članic, parlamentarni skupščini OVSE ter Svetu Evrope.

[1] Sprejeta besedila, P6_TA(2005)0080.

--------------------------------------------------